**Povestea crăiesei**

*Dunia Pălăngeanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dunia Pălăngeanu

POVESTEA CRĂIESEI

Primăvara

crăiasa vine

învăluită în zori,

ochii adumbriți de miresme

par petale de flori,

străbate cu pași înaripați

aleile de soare

în foșnetul dantelei,

cu părul de zare.

Pe degetele-i subțiri

inele de ametis și rubin

strălucesc cu sfială

în aerul senin,

pietre prețioase-

foșnet de tafta,

parfum de agată

cer de catifea…

În calești de muguri

trece-n necuprins,

ca un paj se-nclină

ochiul meu învins

de-atâta culoare

în tablou vrăjit,

din care crăiasa

tocmai a fugit.

Primăvara, uneori,

crăiasa iese din ramă,

misterioasa-i poveste

surprinsă de pictor

încet se destramă.